LIT คาดปีนี้รายได้-กำไรโต 30% ตามพอร์ตสินเชื่อ
“LIT” คาดปีนี้รายได้-กำไรโต 30% ตามพอร์ตสินเชื่อที่คาดว่าจะขยายตัวได้ 30% เผย Q2/58 ปล่อยสินเชื่อได้ 372 ลบ./เดือน มั่นใจทั้งปีรับซื้อหนี้ได้ตามเป้า 3 พันลบ. พร้อมรักษา NPL ที่ระดับต่ำกว่า 2%
6 ก.ค. 2558

นายสมพล เอกธีรจิตต์ กรรมการผู้จัดการ บริษัท ลีซ อิท จำกัด (มหาชน) หรือ LIT เปิดเผยว่า บริษัทมั่นใจว่าปีนี้กำไร และรายได้จะเติบโต 30% จากปีก่อน โดยมาจากพอร์ตสินเชื่อที่ปีนี้คาดจะเติบโตราว 30% โดยไตรมาสแรกเติบโตตามเป้าหมายที่บริษัทวางไว้ ซึ่งทั้งปีนี้คาดจะรับซื้อหนี้ตามเป่าหมาย 3,000 ล้านบาท หลังจาก 5 เดือนแรกซื้อหนี้ได้แล้ว 1,200 ล้านบาท จากทั้งปีก่อน 1,800 ล้านบาท ส่งผลให้บริษัทมั่นใจว่าพอร์ตสินเชื่อจะเติบโตได้ตามเป้า และไม่กังวลเรื่องคุณภาพหนี้
โดยสิ้นไตรมาส 2/58 ณ วันที่ 30 มิ.ย.58 บริษัทสามารถปล่อยสินเชื่อได้ 372 ล้านบาทต่อเดือนสูงกว่าช่วงก่อนเข้าจดทะเบียนในตลาดหลักทรัพย์ ที่อยู่ในระดับ 50-60 ล้านบาทต่อเดือน
ส่วนสถานการณ์กรีซที่หลายฝ่ายกังวลอยู่ไม่มีผลกระทบต่อบริษัท เนื่องจากบริษัทปล่อยสินเชื่อให้แก่ลูกหนี้ขนาดใหญ่ ที่ดำเนินธุรกิจในประเทศเป็นหลัก ขณะเดียวกันเมื่อเศรษฐกิจไม่ดีส่งผลให้คณะกรรมการนโยบายการเงิน (กนง.) พิจารณาลดดอกเบี้ยยิ่งส่งผลเชิงบวกต่อบริษัท เพราะเมื่อต้นทุนทางดอกเบี้ยลดลง หนุนให้กำไรสูงขึ้น รวมถึงเมื่อภาวะเศรษฐกิจไม่ดี จะเห็นว่าธนาคารพาณิชย์จะตัดสินใจปล่อยวงเงินกู้ยากขึ้น ส่งผลให้บริษัทสามารถปล่อยสินเชื่อได้ง่ายขึ้น
ทั้งนี้ บริษัทจะรักษาสัดส่วนหนี้ที่ไม่ก่อให้เกิดรายได้ (NPL) ให้ต่ำกว่า 2% โดยเป็นตัวเลขใกล้เคียงกับ 9 ปีที่ผ่านมาที่รักษา NPL ต่ำกว่า 2% เพราะบริษัทมีการกระจายพอร์ต 70-80% ไปยังภาครัฐ โดยรัฐเป็นรายได้ที่มั่นคงแม้จะจ่ายช้าแต่ภาครัฐมีความแน่นอน
นอกจากนี้ ยังมีการกระจายพอร์ตไปยังเอกชนและสินเชื่อ โดยบริษัทกระจายการจัดพอร์ตลงทุนและชดเชยความเสี่ยง รวมถึงยังมีกลยุทธ์ในการจัดการ ส่งผลให้กระบวนการจัดพอร์ตทั้งภาครัฐเอกชนและลูกหนี้หลายราย หนุนให้ตัวเลข NPL ต่ำลง